המחזור הרביעי בליגת העל ננעל הערב (שני) עם שני משחקים נוספים. מכבי ראשון לציון של צביקה שרף רשמה ניצחון שני ברציפות עם 80:90 בחוץ מול מכבי אשדוד/באר טוביה, בעוד הפועל אילת ביצעה קאמבק גדול מפיגור של 17 הפרש בתום הרבע הראשון וגברה 75:81 על בני הרצליה.
היה ברור שברגע שזה ישתחרר לקבוצה של צביקה שרף אז נראה ממנה דברים יפים והערב זה קרה. מכבי ראשון לציון, שפתחה את העונה עם הפסדים לעירוני נס ציונה והפועל ירושלים, רשמה ניצחון שני ברציפות כשהיא מקבלת תרומה משמעותית דווקא ממרקיז רייט, שקלע 18 נקודות עם 7 מ-7 מהשדה והוסיף 8 ריבאונדים, 6 אסיסטים, 4 חטיפות וגם 6 איבודים. איגור קולשוב קלע 20 נקודות (8 מ-9 מהקו) והוסיף 6 ריבאונדים. דשון סטיבנס קלע 15, קמרון לונג תרם 12 ו-6 אסיסטים ואיתי שגב קלע 14 וקלט 7 כדורים חוזרים.
הקבוצה של צביקה שרף פתחה טוב מאוד ובתום הרבע הראשון היא ב-20:30 כשקמרון לונג, מרקיז רייט ודשון סטיבנס בולטים אצלה. בצד השני פול סטול נראה טוב בעשר הדקות הראשונות. הלהקה של צביקה שרף המשיכה לנגן צלילים יפים מאוד כשקמרון לונג ומרקיז רייט מנצחים על החבורה עם 12 ו-11 נקודות בהתאמה, במחצית זה 38:55 לראשון.
המארחת צימקה בזכות רבע של 19:26 כשפול סטול מתחיל לחמם את הידית וזה 64:74 בתום שלושה רבעים של כדורסל. אחרי עוד עשר דקות של משחק, אותן הפכה אשדוד להרבה יותר בשל אינספור עבירות במצב אבוד בשניות האחרונות, זה 80:90 למכבי ראשון לציון.
קלעו למכבי אשדוד/באר טוביה: פול סטול 18 נקודות (6 מ-15 מהשדה), 5 ריבאונדים ו-8 אסיסטים, ליס שושי 13 ו-5 ריבאונדים, ווינסטון שפרד 13 ו-6 ריבאונדים, לנדון מילבורן 12, אייזיק רוזפלט 10 ו-5 ריבאונדים, תום מעיין 6 ו-8 אסיסטים, ספנסר וייס 5 ו-5 ריבאונדים, אנטון שוטבין 3. עידו פליישר (4:20 דקות), ג'ייק פמברסטון (05:43) וג'ו ג'ו פאלאס (00:09) שותפו, אך לא קלעו.
קלעו למכבי ראשון לציון: איגור קולשוב 20 נקודות (5 מ-7 מהשדה) ו-6 ריבאונדים, מרקיז רייט 18 (7 מ-7 מהשדה), 8 ריבאונדים, 6 אסיסטים, 4 חטיפות ו-6 איבודים, דשון סטיבנס 15, איתי שגב 14 ו-7 ריבאונדים, קמרון לונג 12, 6 אסיסטים ו-5 איבודים, דייויד וויבר 6, אדם אריאל 3, עוז בלייזר 2. עמית עבו (04:47 דקות) שותף, אך לא קלע.
הקבוצה של שרון דרוקר הגיע למשחק הזה אחרי שפתחה את העונה עם שלושה הפסדים בשלושה משחקים. למרות זאת, ולמרות פתיחה איומה ונוראה של 27:10 בתום הרבע הראשון, הפועל אילת הצליחה למצוא מאיפשהו מספיק עוצמה מנטאלית על מנת לעשות קאמבק גדול עם מחצית שנייה של 29:51 ורשמה ניצחון ראשון העונה. מנגד, בני הרצליה הפכה לקבוצה הראשונה שמפסידה העונה להפועל אילת אחרי שבשבוע שעבר סידרה גם לאשדוד ניצחון ראשון. אלייז'ה בריאנט מאילת היה נהדר עם 31 נקודות ו-7 ריבאונדים, ג'יי פי טוקוטו הוסיף 17 נקודות, 10 ריבאונדים, 5 אסיסטים, 3 חטיפות וגם 5 איבודים. בצד השני כרם משעור פתח עם 14 נקודות ברבע הראשון, אבל נרדם לאחר מכן וסיים עם 20 בסך הכול, ג'ף אדריאן בלט עם 20 ו-12 ריבאונדים.
אילת פתחה את המשחק בצורה אומללה במיוחד ונקלעה 18:4 כשהיא קולעת ב-20% מהשדה. בצד השני, משכור הפציץ 8 כשג'ף אדריאן כמובן ובוגדן בלזיניוק מוסיפים 4 כל אחד. הרצליה המשיכה לחגוג כשמשעור קולע סל אחרי סל מתחת לטבעת באין מפריע ומוליך את הקבוצה שלו ל-10:27 בתום הרבע הראשון. אילת פתחה לא רע את הרבע השני וצימקה עד 26:37, אבל אז הרצליה פתעה שוב פער בזכות רובינסון וארמסטרונג ואחרי 20 דקות כדורסל זה 30:46 הרצלייני.
אילת הצליחה לצמק משמעותית את הפער ברבע השלישי וירדה אחרי 30 דקות בפיגור 62:56 בלבד כשאלייז'ה בריאנט מפציץ. המארחת המשיכה בטירוף גם ברבע האחרון כשבריאנט מגיע ל-31 נקודות, כולל שלשה במאני טיים ומוביל את קבוצתו לקאמבק ענק ולניצחון הראשון העונה, 75:81.
קלעו להפועל אילת: אלייז'ה בראיינט 31 נקודות (10 מ-12 ל-2, 1 מ-8 ל-3) ו-7 ריבאונדים, ג'יי פי טוקוטו 17, 10 ריבאונדים ו-5 אסיסטים, לנזל סמית' 15, פרדריק בורדיון 9, יהונתן שולדבראנד 8 ו-6 ריבאונדים, עידן זלמנסון 1. אבי בן שימול (20:21 דקות) 5 אסיסטים ודייויד כהן שותפו אך לא קלע.
קלעו לבני הרצליה: ג'ף אדריאן 20 נקודות ו-12 ריבאונדים, כרם משעור 20 (8 מ-10 ל-2), ג'יימס רובינסון 10 (1 מ-9 מהשדה) ו-6 אסיסטים, בוגדן בליזניוק 6, הילטון ארמסטרונג 6 ו-8 ריבאונדים, מייקל דיקסון 5, סם סינגר 4, עמית ביר כץ 3, אור לאומי 1.